Euroopa Liidu Teataja L 296 , 26/10/1991 Lk 0042 - 0044



Komisjoni otsus, 17. oktoober 1991, vanurite kontaktrühma kohta (91/544/EMÜ) EUROOPA ÜHENDUSTE KOMISJON, võttes arvesse Euroopa Majandusühenduse asutamislepingut ning arvestades, et: elu- ja töötingimuste pidev parandamine ning majanduse harmooniline areng on Euroopa Majandusühenduse eesmärgid; Euroopa Parlament on 18. veebruaril 1982. aastal vastu võtnud resolutsiooni vanurite olukorra ja probleemide kohta Euroopa Ühenduses, [1] 10. märtsil 1986. aastal resolutsiooni vanuritele osutatavate teenuste kohta [2] ning 14. mail 1986. aastal resolutsiooni ühenduse meetmete kohta vanurite olukorra parandamiseks [3]; nõukogu on 26. novembril 1990. aastal vastu võtnud otsuse vanuritele suunatud ühenduse meetmete kohta; [4] praegune demograafiline areng näitab suundumust vanurite ning eelkõige väga vanade inimeste arvu suurenemisele; see suundumus avaldab märkimisväärset majanduslikku ja sotsiaalset mõju muu hulgas tööturule, sotsiaalkindlustusele ja sotsiaalkuludele; komisjoni, liikmesriikide ja vanurite esindajate vaheline info- ja kogemustevahetus, koostöö ja konsulteerimine vanurite olukorda mõjutavate meetmete osas on ühenduses tähtis solidaarsuse arendamise seisukohalt; ühenduse tasandil elluviidavate meetmete eesmärk on teada anda liikmesriikides eri tasanditel võetavatest mitmesugustest meetmetest ja neid täiendada; komisjon on oma vanureid puudutavas teatises teinud ettepaneku asutada vanurite kontaktrühm, kuhu kuuluvad esindajad Euroopale orienteeritud organisatsioonidest, kes tegutsevad koostöös vanuritega ja/või vanurite heaks; sellele rühmale tuleb kehtestada omandatud kogemustel rajanev põhikiri, ON VASTU VÕTNUD JÄRGMISE OTSUSE: Artikkel 1 Käesolevaga asutab komisjon vanurite kontaktrühma, edaspidi "rühm". Artikkel 2 Komisjon saab rühmaga konsulteerida kõikides vanurite õiguste kaitsega seotud valdkondades. Artikkel 3 1. Rühma kuuluvad esindajad liikmesriikides asutatud ja Euroopale orienteeritud organisatsioonidest, kes tegutsevad koostöös vanuritega ja/või vanurite heaks. 2. Rühma kuulub 20 liiget, nende nimed esitavad komisjoni taotluse korral vanurite huvides tegutsevad organisatsioonid. 3. Need organisatsioonid peavad esitama komisjoni poolt nimetatavate liikmete arvust kaks korda rohkem esindajaid. Iga organisatsioon peab esitama 10 nime. 4. Organisatsioonid, kellel palutakse esindajaid nimetada, on loetletud käesoleva otsuse lisas. Artikkel 4 1. Rühma liikmed määrab komisjon. 2. Asendusliikmeid määratakse samadel tingimustel ja sama arv nagu ka täisliikmeid. Kui täisliige puudub või ei saa osaleda, asendab teda automaatselt asendusliige. 3. Kohad jagatakse järgmiselt: —Euroopa Ametiühingute Konföderatsiooni pensionile jäänud töötajate kooskõlastuskomitee: | 5 kohta | —Eurag — Euroopa vanurite föderatsioon: | 5 kohta | —Eurolink Age: | 5 kohta | —Fiapa — vanurite ühingute rahvusvaheline föderatsioon: | 5 kohta | Artikkel 5 1. Rühma liikmete ametiaeg on 18 kuud ja neid võib kaheks ametiajaks tagasi nimetada. 2. Ametiaja möödudes jäävad rühma liikmed ametisse, kuni nad asendatakse uue liikmega või nimetatakse tagasi. 3. Rühma liikme ametist lahkumise, tema poolt esindatavast organisatsioonist või organist väljaastumise või surma korral lõpeb tema ametiaeg ennetähtaegselt. 4. Liikme ametiaeg võib lõppeda ka juhul, kui organisatsioon või asutus, keda ta esindab, taotleb tema asendamist. Kui rühma liige asendatakse enne tema ametiaja lõppemist, määratakse talle tema ülejäänud ametiajaks asendaja artiklis 3 ettenähtud korras. 5. Rühma liikmetele ei maksta töötasu. Artikkel 6 Komisjon avaldab täis- ja asendusliikmete loetelu teavitamise eesmärgil Euroopa Ühenduste Teatajas. Artikkel 7 1. Rühm valib oma eesistuja 18 kuuks kohalolijate kahe kolmandiku häälteenamusega. Kui kuus nädalat pärast avakoosoleku toimumist ei ole kokku saadud kahekolmandikulist häälteenamust, täidab rühma ametiajal eesistuja ülesandeid komisjon. 2. Rühm võib luua alarühmi. Artikkel 8 1. Kui rühma kutsub kokku komisjon, kogunetakse viimase ametiruumides. Koosolekud toimuvad vähemalt kaks korda aastas ning lisaks sellele kahe kolmandiku rühma liikmete taotluse korral. 2. Rühma tööga seotud komisjoni talituste esindajad osalevad rühma ja selle töörühmade koosolekutel. 3. Eriolukorras võib rühm omal algatusel või komisjoni taotluse korral otsuseid vastu võtta kirjaliku menetluse käigus rühma eeskirjades ettenähtud korras. Artikkel 9 Komisjon tagab rühmale ja selle alarühmadele sekretariaaditeenused. Artikkel 10 1. Rühm võib kutsuda oma töös eksperdina osalema teatavas päevakorraküsimuses vajaliku kvalifikatsiooniga isikuid. Eksperdid osalevad töös, milles neil on palutud osaleda. 2. Rühm võib kutsuda oma töös vaatlejana osalema teatava päevakorraküsimusega seotud kutseorganisatsioonide esindajaid. Vaatlejad osalevad töös, milles neil on palutud osaleda. 3. Komisjon võib lõikes 1 sätestatud tingimustel kutsuda rühma töös osalema vanuritega seotud küsimustes vajaliku kvalifikatsiooniga isikuid. Artikkel 11 1. Rühma aruteludel käsitletakse komisjoni poolt arvamuste saamiseks esitatud taotlusi. Sellistele aruteludele ei järgne hääletust. 2. Kui komisjon esitab rühmale taotluse arvamuse saamiseks, võib ta määrata arvamuse esitamiseks tähtaja. 3. Esindatud organisatsioonide arvamused kantakse protokolli. 4. Kui taotletud arvamus esitatakse rühma ühehäälsel nõusolekul, koostab rühm ühisotsuse ja lisab selle protokollile. Artikkel 12 Rühm võib siiski ka omal algatusel ning pärast komisjoniga konsulteerimist arvamusi koostada, kui vastav ettepanek kiidetakse heaks kohalolijate kahekolmandikulise häälteenamusega. Artikkel 13 Ilma et see piiraks asutamislepingu artikli 214 sätete kohaldamist, ei tohi rühma liikmed avalikustada neile rühma, büroo või töörühmade töös osalemise käigus teatavaks saanud informatsiooni, kui komisjon on teatanud, et taotletud arvamus või esitatud küsimus on konfidentsiaalne. Sel juhul osalevad koosolekutel ainult rühma liikmed ja komisjoni talituste esindajad. Artikkel 14 Käesolev otsus jõustub 17. oktoobril 1991. Brüssel, 17. oktoober 1991 Komisjoni nimel komisjoni liige Vasso Papandreou [1] EÜT C 66, 15.3.1982, lk 71. [2] EÜT C 88, 14.4.1986, lk 17. [3] EÜT C 148, 16.6.1986, lk 61. [4] EÜT L 28, 2.2.1991, lk 29. -------------------------------------------------- LISA Kontaktrühma liikmekandidaate palutakse esitada järgmistel organisatsioonidel: - Euroopa Ametiühingute Konföderatsiooni pensionile jäänud töötajate kooskõlastuskomitee - Eurag — Euroopa vanurite föderatsioon - Eurolink Age - Fiapa — vanurite ühingute rahvusvaheline föderatsioon --------------------------------------------------